b'\n_START_ARTICLE_\nFrederick Whitcroft\n_START_PARAGRAPH_\nFrederick John "Fred" Whitcroft (20. joulukuuta 1882 Port Perry, Ontario \xe2\x80\x93 9. elokuuta 1931) oli kanadalainen j\xc3\xa4\xc3\xa4kiekkoilija, joka hy\xc3\xb6kk\xc3\xa4\xc3\xa4j\xc3\xa4n\xc3\xa4 pelasi useissa amat\xc3\xb6\xc3\xb6riseuroissa kuten my\xc3\xb6s varhaisissa ammattilaisjoukkueissa. N\xc3\xa4ist\xc3\xa4 mainittakoon Renfrew Creamery Kings ja Kenora Thistles._NEWLINE_Uransa alkuvaiheissa h\xc3\xa4n saavutti kiekkopiireiss\xc3\xa4 mainetta erinomaisilla otteillaan Peterborough Colts -amat\xc3\xb6\xc3\xb6riseurassa. Vuonna 1907 Stanley Cup -mestari Kenora Thistles allekirjoitti h\xc3\xa4nen kanssaan 700 dollarin sopimuksen. Whitcroft pelasi hyvin, mutta ei voinut est\xc3\xa4\xc3\xa4 Thistlesin tappiota Stanley Cupin loppuottelussa Montreal Wanderersille kahdessa ottelussa._NEWLINE_Seuraavana vuonna Whitcroft allekirjoitti sopimuksen Alberta Professional Hockey Leaguessa pelaavan Edmonton Eskimosin kanssa. Kaksi vuotta sarjan maalitilastoja hallittuaan, mutta Stanley Cupia turhaan tavoiteltuaan Whitcroft palasi it\xc3\xa4\xc3\xa4n ja teki sopimuksen National Hockey Association -liigan Renfrew Creamery Kings -seuran kanssa. Sopimuksen arvo oli 2 000 dollaria. H\xc3\xa4nen joukkuetovereitaan olivat tulevat Hockey Hall of Fame -t\xc3\xa4hdet Cyclone Taylor, Frank Patrick, Lester Patrick ja Newsy Lalonde. Kun Stanley Cupin tavoittelu t\xc3\xa4m\xc3\xa4nk\xc3\xa4\xc3\xa4n organisaation riveiss\xc3\xa4 ei onnistunut, Whitcroft vet\xc3\xa4ytyi kiekkoilusta._NEWLINE_Frederick Whitcroft valittiin Hockey Hall of Fameen 1962.'